Som vi i de seneste dage har fortalt, må udlejningsselskaber ikke opkræve tillægsydelser på lejekontrakten, udover vand, varme og el. Søndag fortalte flere lejere, der bor i Lykkebos lejligheder, at de betaler for trappevask som en tillægsydelse. Lykkebos direktør Freddy Claesen vil ikke stille op til interview om sagen, men skriver følgende i et citat til TV2/Nord: - Vi har i mange år ydet trappevask som en service til stor tilfredshed for vores lejere. Førhen var det en opgave, som de selv stod for. Vi prøver med juridisk bistand at følge de gældende regler. Derfor ændrede vi også vores lejekontrakter, da vi i løbet af 2014 blev gjort opmærksomme på den ny praksis. Vores lejere er velkomne til at kontakte os, hvis de mener, at vi har lavet fejl. Lykkebo har cirka 1000 lejemål i Aalborg.

Referat:
Trappevask og andre tillægsydelser er ikke lovlige at opkræve. Lykkebos direktør skriver til TV2/Nord, at selskabet følger reglerne.